BBC
British Broadcasting Corporation (BBC) – Jungtinės Karalystės visuomeninis transliuotojas, įsikūręs Londone. Tai seniausias bei didžiausias nacionalinis transliuotojas pasaulyje. BBC buvo įkurta 1922 m. spalio 18 d. Korporacija turi televiziją, radiją ir interneto portalą. Transliuotojas gauna dotacijų iš britų vyriausybės, todėl negali jokiose savo žiniasklaidos priemonėse Jungtinės Karalystės ribose rodyti komercinės reklamos. BBC pirmauja tarp Jungtinės Karalystės transliuotojų biudžeto dydžiu. 2007 metais valdymo išlaidos sudarė 4,3 milijardų svarų sterlingų. Artimiausi organizacijos konkurentai – „British Sky Broadcasting“ su 3,8 milijardo ir ITV su 1,9 milijardo svarų sterlingų biudžetais. Vien Jungtinėje Karalystėje BBC turi 28 500 darbuotojų, BBC taip pat pirmauja pagal regionų ofisų, užsienio korespondentų ir susitarimų su kitomis naujienų agentūromis skaičių. BBC pasiekia daugiau nei 200 šalių ir yra prieinama daugiau nei 274 milijonams namų ūkių, pralenkdama artimiausią konkurentą CNN, kuris pasiekia apie 200 mln. namų ūkių. Žinios transliuojamos 33 kalbomis.